Խարիտոն Պլատոնով

Խարիտոն Պլատոնովիչ Պլատոնով (, 1842, Վորոնա, Մոլոգայի գավառ, Յարոսլավլի նահանգ, Ռուսական կայսրություն –  (18) սեպտեմբերի, 1907, Կիև, Կիևի նահանգ, Ռուսական կայսրություն), ռուս ժանրային գեղանկարիչ, մանկավարժ, Գեղարվեստի կայսերական ակադեմիայի ակադեմիկոս։

Կենսագրություն
Խարիտոն Պլատոնովը ծնվել է 1842 թվականին Յարոսլավլի նահանգի Մոլոգայի գավառի Վորոնա գյուղում։

1859 թվականից մինչև 1870 թվականը սովորել է Գեղարվեստի կայսերական ակադեմիայում։ Արժանացել է Ակադեմիայի մեդալների «Նկարչության բնագավառում ունեցած հաջողությունների համար». 1862 թվականին ստացել է փոքր արծաթե մեդալ, 1863 թվականին՝ մեծ արծաթե, 1867 թվականին՝ նորից փոքր արծաթե։

1870 թվականին Խարիտոն Պլատոնովն ավարտել է Ակադեմիան՝ ստանալով երրորդ աստիճանի դասային նկարչի կոչում և ուղարկվել է Ցարսկոե Սելոյի գավառային ուսումնարան։

1872 թվականի ակադեմիական ցուցահանդեսում ներկայացված «Քաղցրասերը» () նկարի և «Կուրսկի նահանգի գյուղացու գլուխը» () էտյուդի համար Խարիտոն Պլատոնովն ստացել է երկրորդ աստիճանի դասային նկարչի կոչում։

1878 թվականին «Բուլղարացի տղան» () նկարի համար Պլատոնովն արժանացել է Գեղարվեստի կայսերական ակադեմիայի խորհրդի Ա. Ռժևսկայայի ու Ն. Դեմիդովի անվան ոսկե մեդալի «Արտահայտչության համար», 1883 թվականին ստացել է առաջին աստիճանի դասային նկարչի կոչում, իսկ 1893 թվականին դարձել է Գեղարվեստի կայսերական ակադեմիայի ակադեմիկոս։

1877 թվականին Խարիտոն Պլատոնովը տեղափոխվել է Կիև։ Քսան տարի նա դասավանդել է Կիևի Նիկոլայ Մուրաշկոյի նկարչական դպրոցում, ապա 1901 թվականին այդ դպրոցի հիման վրա ստեղծված Կիևի գեղարվեստի ուսումնարանում։

Նրա աշակերտների թվում են եղել ժանրային գեղանկարիչ Նիկոլայ Պիմոնենկոն, նկարիչներ Նիկոլայ Բուրաչեկը, Միխայիլ Ժուկը։

Խարիտոն Պլատոնովի նկարները ներկայացվել են Գեղարվեստական շրջիկ ցուցահանդեսների ընկերության XXXI և XXXII ցուցահանդեսներում։

Մասնակցել է Գեղարվեստի կայսերական ակադեմիայի ցուցահանդեսներին՝ 1886 և 1887 թվականներին Օդեսայում, 1887 Խարկովում և Եկատերինբուրգում «Каскадная пеница» նկարով, 1888 թվականին Ռիգայում, 1888-1889 թվականներին Կիևում «Հատապտուղներ գնեք» () նկարով, 1889 թվականին Կազանում «Наймичка» և «Օքսանա» նկարներով։

«Ժիդովոչկա» նկարը 1889 թվականին իր հավաքածուի համար գնել է Իվան Վիշնեգրադսկին։

Խարիտոն Պլատոնովը մահացել է 1907 թվականի սեպտեմբերի 18-ին Կիևում։

Պատկերասրահ

Ծանոթագրություններ

Արտաքին հղումներ
 
 

 
 

Ռուս նկարիչներ
Գեղարվեստի կայսերական ակադեմիայի ակադեմիկոսներ
Ռուս մանկավարժներ